《仲夏日暮忆胡筠客金台》
明代·周是修

清风满竹扉，细汗冷絺衣。莲爱疏红靓，槐宜密翠肥。

野塘双鸟度，溪寺一僧归。之子金台客，音书何太稀。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。